LIETUVOS RESPUBLIKOS ŠVIETIMO, MOKSLO IR SPORTO

MINISTRAS

ĮSAKYMAS

DĖL STIPENDIJŲ UKRAINOS PILIEČIAMS, NUO 2023 M. RUGSĖJO 1 D. PRIIMTŲ Į LIETUVOS RESPUBLIKOS VALSTYBINIŲ AUKŠTŲJŲ MOKYKLŲ PIRMOSIOS PAKOPOS IR VIENTISŲJŲ STUDIJŲ PROGRAMAS, SKYRIMO IR IŠMOKĖJIMO TVARKOS APRAŠO PATVIRTINIMO

2023 m. spalio 10 d. Nr. V-1314

Vilnius

Vadovaudamasis Lietuvos Respublikos mokslo ir studijų įstatymo 82 straipsnio 6 ir 8 dalimis, Valstybinio studijų fondo nuostatų, patvirtintų Lietuvos Respublikos Vyriausybės 1993 m. liepos 21 d. nutarimu Nr. 540 „Dėl Valstybinio studijų fondo nuostatų patvirtinimo“ 7.14 papunkčiu, Lietuvos Respublikos Vyriausybės 2023 m. birželio 28 d. nutarimo Nr. 503 „Dėl lėšų skyrimo“ 2.2.1 papunkčiu,

t v i r t i n u Stipendijų Ukrainos piliečiams, nuo 2023 m. rugsėjo 1 d. priimtų į Lietuvos Respublikos valstybinių aukštųjų mokyklų pirmosios pakopos ir vientisųjų studijų programas, skyrimo ir išmokėjimo tvarkos aprašą (pridedama).

Švietimo, mokslo ir sporto ministras	Gintautas Jakštas

PATVIRTINTA

Lietuvos Respublikos švietimo, mokslo ir sporto

ministro 2023 m. spalio 10 d. įsakymu

Nr. V-1314

Stipendijų Ukrainos piliečiams, nuo 2023 m. rugsėjo 1 d. priimtų į Lietuvos Respublikos valstybinių aukštųjų mokyklų pirmosios pakopos ir vientisųjų studijų programas, skyrimo ir išmokėjimo TVARKOS APRAŠAS

I skyrius

bendrosios nuostatos

1. Stipendijų Ukrainos piliečiams nuo 2023 m. rugsėjo 1 d. priimtų į Lietuvos Respublikos valstybinių aukštųjų mokyklų pirmosios pakopos ir vientisųjų studijų programas skyrimo ir išmokėjimo tvarkos aprašas (toliau – Aprašas) nustato stipendijų asmenims, atitinkantiems Aprašo 3 punkte nurodytus kriterijus (toliau – stipendijos) skyrimo ir išmokėjimo tvarką.

2. Apraše vartojamos sąvokos atitinka Lietuvos Respublikos mokslo ir studijų įstatyme vartojamas sąvokas.

3. Stipendija skiriama Ukrainos piliečiams nuo 2023 m. rugsėjo 1 d. priimtiems į Lietuvos Respublikos valstybinių aukštųjų mokyklų pirmosios pakopos ir vientisųjų studijų programas ir atitinkantiems reikalavimus ir kitas sąlygas, nustatytas Lietuvos Respublikos švietimo, mokslo ir sporto ministro 2023 m. liepos 14 d. įsakymu Nr. V-972 „Dėl paramos Ukrainos piliečių studijoms Lietuvos aukštosiose mokyklose teikimo nuo 2023 metų tvarkos aprašo patvirtinimo“.

4. Stipendiją, kurios dydis – 300 eurų per mėnesį, išmoka Valstybinis studijų fondas (toliau – Fondas).

5. Stipendija mokama nuo 2023 m. rugsėjo 1 d. iki 2023 m. gruodžio 31 d. (įskaitytinai), įskaitant sesijų ir atostogų laikotarpį.

6. Stipendija neskiriama, o paskirtos stipendijos mokėjimas nutraukiamas:

6.1. studentui išėjus akademinių atostogų, baigus studijas, nutraukus studijas ar pašalinus studentą iš aukštosios mokyklos iki Aprašo 14 punkte nurodyto Fondo direktoriaus sprendimo priėmimo dienos;

6.2. po Aprašo 14 punkte nurodyto Fondo direktoriaus sprendimo priėmimo dienos:

6.2.1. studentui baigus studijas anksčiau negu numatyta studijų baigimo data, nutraukus studijas ar pašalinus studentą iš aukštosios mokyklos;

6.2.2. studentui išėjus akademinių atostogų;

6.2.3. studentui nesutikus, kad Fondas tvarkytų jo asmens duomenis;

6.2.4. studentui mirus;

6.2.5. studentui paskyrus stipendiją, vadovaujantis Valstybės paramos teikimo užsieniečių ir užsienio lietuvių studijoms ir lituanistiniam švietimui Lietuvoje tvarkos aprašu, patvirtintu Lietuvos Respublikos švietimo, mokslo ir sporto ministro 2020 m. gegužės 22 d. įsakymu Nr. V-771 „Dėl Valstybinės paramos teikimo studijoms, akademiniam mobilumui ir lituanistiniam švietimui Lietuvoje ir užsienyje“.

II SKYRIUS

STIPENDIJOS SKYRIMAS IR IŠMOKĖJIMAS

7. Lietuvos aukštųjų mokyklų asociacija bendrajam priėmimui organizuoti (toliau – LAMA BPO) per 15 darbo dienų po Ukrainos piliečių priėmimo į aukštąsias mokyklas pabaigos elektroniniu būdu pateikia Aukštajai mokyklai, pakviestų studijuoti į pirmosios pakopos ir vientisųjų studijų valstybės nefinansuojamose studijų vietose ir kuriems siūloma skirti studijų kainos dalies apmokėjimą, vadovaujantis Lietuvos Respublikos švietimo, mokslo ir sporto ministro 2023 m. liepos 14 d. įsakymu Nr. V-972 „Dėl paramos Ukrainos piliečių studijoms Lietuvos aukštosiose mokyklose teikimo nuo 2023 metų tvarkos aprašo patvirtinimo“, asmenų sąrašą.

8. Aukštoji mokykla iki 2023 m. spalio 20 d. pagal Fondo patvirtintą formą pateikia Fondui atrinktų studentų, atitinkančių Aprašo 3 punkte nurodytus kriterijus ir kurių visi duomenys, nurodyti Aprašo 10 punkte, yra žinomi aukštajai mokyklai, sąrašą (toliau – Pagrindinis sąrašas).

9. Jei dėl duomenų trūkumo ar kitų objektyvių aplinkybių studentas nebuvo įtrauktas į Pagrindinį sąrašą, aukštoji mokykla surenka studentų, atitinkančių Aprašo 3 punkte nurodytus kriterijus, bet neįtrauktų į Pagrindinį sąrašą, Aprašo 10 punkte nurodytus duomenis, ir pagal Fondo patvirtintą formą iki 2023 m. lapkričio 20 d. pateikia Fondui papildomą studentų sąrašą (toliau – Papildomas sąrašas). Papildomo sąrašo teikti nereikia, jei visi studentai, atitinkantys Aprašo 3 punkte nurodytus kriterijus, buvo įtraukti į Pagrindinį sąrašą.

10. Pagrindiniame sąraše arba Papildomame sąraše nurodoma: studento vardas, pavardė, studentui Lietuvos Respublikoje suteiktas asmens kodas, o jei asmens kodo neturi – studento identifikatoriaus numeris (kodas) Studentų registre, studento elektroninio pašto adresas, studento nurodytos mokėjimo sąskaitos numeris (IBAN formatu). Studento nurodyta mokėjimo sąskaita turi būti atidaryta SEPA priklausančioje valstybėje registruotoje kredito ar mokėjimų įstaigoje.

11. Fondas ne vėliau kaip per 10 darbo dienų atitinkamai nuo Aprašo 7 punkte arba 8 punkte nurodyto sąrašo teikimo termino pabaigos patikrina Studentų registre šiuos studentų duomenis: studento vardą, pavardę, asmens kodą, studento ir studijų identifikavimo numerį Studentų registre, studijų statusą (ar studentas studijuoja, ar yra baigęs studijas, ar yra pasiėmęs akademinių atostogų), aukštosios mokyklos pavadinimą ir priėmimo į aukštąją mokyklą datą, studijų programos pavadinimą ir valstybinį kodą, studijų formą, studijų pakopą, kursą, semestrą, semestro pradžios datą, semestro pabaigos datą, akademinių atostogų pradžios datą, akademinių atostogų pabaigos datą, numatomą studijų pabaigos datą, studijų pradžios, studijų pabaigos ir nutraukimo datas.

12. Fondas ne vėliau kaip per 10 darbo dienų atitinkamai nuo Aprašo 7 arba 8 punkte nurodyto sąrašo teikimo termino pabaigos kreipiasi į Nacionalinę švietimo agentūrą, prašydamas pateikti Aprašo 11 punkte nurodytus studentų duomenis, jeigu jų Fondas negali patikrinti Studentų registre. Nacionalinė švietimo agentūra pateikia Fondui prašomus duomenis per 5 darbo dienas nuo Fondo prašymo gavimo.

13. Jeigu iš Studentų registro gauti ne visi Aprašo 11 punkte nurodyti studentų duomenys, Fondas elektroniniu paštu informuoja apie tai aukštąją mokyklą ne vėliau kaip per 3 darbo dienas nuo duomenų iš Studentų registro gavimo. Aprašo 12 punkte nurodytu atveju, kai studentų duomenis Fondui pateikia Nacionalinė švietimo agentūra, Fondas informuoja aukštąją mokykla apie trūkstamus duomenis ne vėliau kaip per 3 darbo dienas nuo duomenų iš Nacionalinės švietimo agentūros gavimo. Aukštoji mokykla suveda į Studentų registrą trūkstamus duomenis ne vėliau kaip per 3 darbo dienas nuo informacijos iš Fondo gavimo.

14. Fondo direktorius ne vėliau kaip per 15 darbo dienų atitinkamai nuo aprašo 8 arba 9 punkte nurodyto sąrašo teikimo termino pabaigos, vadovaudamasis Aprašo 3 ir 6 punkte nurodytais kriterijais, priima sprendimą skirti stipendiją ar jos neskirti į sąrašą įrašytiems studentams. Šiame punkte nurodytas 15 darbo dienų terminas pratęsiamas Fondo direktorius sprendimu, įformintu raštišku pranešimu aukštajai mokyklai, dar 15 darbo dienų tais atvejais, jei buvo gauti neišsamūs ar netikslūs Aprašo 10 ir 11 punktuose nurodyti studento duomenys, o studentas ar aukštoji mokykla dėl objektyvių priežasčių negalėjo jų laiku patikslinti ar papildyti bei pateikti Fondui.

15. Fondas per 3 darbo dienas nuo sprendimo skirti stipendiją ar jos neskirti priėmimo elektroniniu paštu informuoja studentus apie jiems skirtą ar neskirtą stipendiją bei studento asmens duomenų tvarkymą Fonde.

16. Studentui, vienu metu studijuojančiam pagal kelias pirmosios pakopos arba vientisųjų studijų programas, skiriama tik viena stipendija.

17. Stipendija mokama kiekvieną mėnesį į studento nurodytą mokėjimo sąskaitą SEPA priklausančioje valstybėje registruotoje kredito ar mokėjimų įstaigoje. Už einamąjį mėnesį stipendija studentui išmokama ne vėliau nei iki kito mėnesio 12 dienos. Pagrindiniame sąraše nurodytiems studentams stipendija už 2023 m. rugsėjo mėnesį, o Papildomame sąraše už 2023 m. rugsėjo ir spalio mėnesius išmokama per 8 darbo dienas nuo Fondo direktoriaus sprendimo skirti stipendiją priėmimo.

18. Jei Aprašo 6 punkte nustatytos aplinkybės atsiranda iki einamojo mėnesio 15 dienos, stipendija už einamąjį mėnesį neišmokama, jei po einamojo mėnesio 15 dienos – stipendija už einamąjį mėnesį išmokama.

19. Tais atvejais kai studento mokėjimo sąskaitos kredito ar mokėjimo įstaigoje duomenys nurodyti netiksliai ar studento nurodyta mokėjimo sąskaita kredito ar mokėjimo įstaigoje yra uždaryta, o studentui išmokėta stipendija grąžinama į Fondo mokėjimo sąskaitą, Fondas per 5 darbo dienas nuo Stipendijos grąžinimo aukštajai mokyklai bei studentui elektroniniu paštu išsiunčia pranešimą dėl mokėjimo sąskaitos duomenų patikslinimo. Pranešime nurodomas 60 kalendorinių dienų nuo pranešimo išsiuntimo dienos terminas, per kurį Fondui turi būti pateikti patikslinti asmens mokėjimo sąskaitos duomenys. Jeigu per pranešime nurodytą 60 kalendorinių dienų terminą Fondui aukštoji mokykla ar studentas nepateikia duomenų apie asmens mokėjimo sąskaitą kredito ar mokėjimo įstaigoje, atitinkančią Aprašo 10 punkte nurodytus reikalavimus, studentui paskirtos stipendijos mokėjimas nutraukiamas, o paskirtos, bet į Fondo mokėjimo sąskaitą grąžintos stipendijos asmeniui yra nebeišmokamos.

20. Atsiradus stipendijos permokai, Fondas per 3 darbo dienas elektroniniu paštu išsiunčia studentui pirminį pranešimą, kuriame nurodo permokos dydį ir jos grąžinimo tvarką. Pakartotinis pranešimas išsiunčiamas po 10 darbo dienų nuo pirminio pranešimo išsiuntimo dienos. Permoką studentas privalo grąžinti Fondui per 30 dienų nuo pirminio pranešimo jam išsiuntimo dienos.

III SKYRIUS

BAIGIAMOSIOS NUOSTATOS

21. Stipendijų skyrimo ir administravimo tikslu Fondas gali gauti ir tikrinti Studentų registre esančius studentų asmens duomenis: studento vardą, pavardę, asmens kodą, studento ir studijų identifikavimo numerį Studentų registre, studijų statusą, aukštosios mokyklos pavadinimą, priėmimo į aukštąją mokyklą datą, studijų programos pavadinimą ir valstybinį kodą, studijų formą, studijų pakopą, kursą, semestrą, semestro pradžios datą, semestro pabaigos datą, akademinių atostogų pradžios datą, akademinių atostogų pabaigos datą, numatomą studijų pabaigos datą, studijų pradžios, studijų pabaigos ir nutraukimo datas.

22. Stipendijų permokų išieškojimo tikslu Fondas gali gauti ir tikrinti Gyventojų registre esančius studentų asmens duomenis: vardą, pavardę, asmens kodą, deklaruotos gyvenamosios vietos adresą Lietuvoje.

23. Stipendijos skyrimo ir administravimo tikslu Fondas gali gauti iš Švietimo mainų paramos fondo vientisųjų studijų ir antrosios pakopos studijų studentų, kuriems vadovaujantis Valstybės paramos teikimo užsieniečių ir užsienio lietuvių studijoms ir lituanistiniam švietimui Lietuvoje tvarkos aprašu, patvirtintu Lietuvos Respublikos švietimo, mokslo ir sporto ministro 2020 m. gegužės 22 d. įsakymu Nr. V-771 „Dėl Valstybinės paramos teikimo studijoms, akademiniam mobilumui ir lituanistiniam švietimui Lietuvoje ir užsienyje“ paskirta stipendija, asmens duomenis: studento vardą, pavardę, studentui Lietuvos Respublikoje suteiktą asmens kodą, o jei asmens kodo neturi – studento identifikatoriaus numeris (kodas) Studentų registre, datą nuo kurios asmeniui yra paskirta stipendija.

24. Stipendijų išmokėjimo ir administravimo tikslu Fondas aukštosios mokyklos nurodytu studento elektroninio pašto adresu gali kreiptis į studentą, prašydamas patikslinti ar papildyti šiuos asmens duomenis: studento vardą, pavardę, studentui Lietuvos Respublikoje suteiktą asmens kodą, studento mokėjimo sąskaitos numerį (IBAN formatu) SEPA priklausančioje valstybėje registruotoje kredito ar mokėjimų įstaigoje.

25. Apraše nurodyti studentų asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) bei Lietuvos Respublikos asmens duomenų teisinės apsaugos įstatymu stipendijų skyrimo, mokėjimo ir administravimo tikslais.

26. Asmens duomenys saugomi 10 metų po paskutinės stipendijos išmokėjimo.

___________________